ก.ล.ต. เอาจริง! เตรียมแก้กฏธรรมาภิบาลบจ.เพิ่มการขึ้นแบล็กลิสต์ผู้บริหาร
ก.ล.ต. เตรียมแก้กฏธรรมาภิบาลของบจ. เล็งเพิ่มการขึ้นแบล็กลิสต์ผู้บริหารที่กระทำผิด คาดใช้ภายในปีนี้
10 ก.พ. 2559

นายรพี สุจริตกุล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ขณะนี้ก.ล.ต.อยู่ระหว่างการเตรียมแก้ไขกฏธรรมาภิบาลของบริษัทจดทะเบียน (บจ.) เพื่อให้มีความชัดเจนและเข้มข้นมากขึ้น ซึ่งจะช่วยให้การดำเนินการเกี่ยวกับธรรมาภิบาลของบริษัทจดทะเบียน กรรมการบริษัท ผู้บริหาร และบุคคลที่เกี่ยวข้องในการดำเนินงานของบริษัทจดทะเบียนเป็นไปตามหลักธรรมาภิบาลที่ถูกต้อง และมีการดำเนินงานที่โปร่งใสและซื่อตรง
สำหรับการแก้ไขกฏธรรมาภิบาลของบริษัทจดทะเบียนใหม่นั้น จะมีการเพิ่มการขึ้น Blacklist ผู้บริหารที่กระทำผิด โดยการห้ามผู้บริหารที่กระทำผิดไปบริหารในบริษัทจดทะเบียนทั้งหมด แต่ระยะเวลาในการห้ามไม่ให้บริหารงานนั้น อยู่ระหว่างการพิจารณา ทั้งนี้ก.ล.ต.คาดว่าการแก้ไขกฏธรรมาภิบาลของบริษัทจดทะเบียนในครั้งนี้จะเสร็จในปีนี้ และสามารถบังคับใช้ในปีนี้ได้
ด้านนางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลท.อยู่ระหว่างรอการแก้ไขกฏธรรมาภิบาลของบริษัทจดทะเบียนจากทางก.ล.ต.ให้เสร็จก่อน แล้วทางตลท.จะมีการปรับใช้ไปพร้อมกับทางก.ล.ต.ในทันที โดยในช่วง 10 ปีที่ผ่านมาตลท.มีความมุ่งมั่นในการสนับสนุนให้บริษัทจดทะเบียนในตลาดหลักทรัพย์ฯทุกบริษัทมีธรรมาภิบาลของบริษัทที่ดีอย่างต่อเนื่อง  เพื่อสร้างให้เกิดความโปร่งใสและความน่าเชื่อถือในตัวของบริษัท